CELEX: C2006/154/64
Language: el
Date: 2006-07-01 00:00:00
Title: Υπόθεση F-54/06: Προσφυγή της  10ης Μαΐου 2006  — Davis κ.λπ. κατά Συμβουλίου

1.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 154/28
            
         Προσφυγή της 10ης Μαΐου 2006 — Davis κ.λπ. κατά Συμβουλίου
   (Υπόθεση F-54/06)
   (2006/C 154/64)
   Γλώσσα διαδικασίας: η γαλλική
   Διάδικοι
   
      Προσφεύγοντες: John Davis (Bolton, Ηνωμένο Βασίλειο), Svend Mikkelsen (Sabro, Δανία), Dorrit Pedersen (Κοπεγχάγη, Δανία) και Margareta Strandberg (Axminster, Ηνωμένο Βασίλειο) (εκπρόσωποι: S. Orlandi, A. Coolen, J.-N. Louis και E. Marchal, δικηγόροι)
   
      Καθού: Συμβούλιο της Ευρωπαϊκής Ενώσεως
   Αιτήματα των προσφευγόντων
   Οι προσφεύγοντες ζητούν από το Δικαστήριο Δημόσιας Διοικήσεως:
   
               —
            
            
               να ακυρώσει τις αποφάσεις του Συμβουλίου με τις οποίες καθορίστηκαν τα συνταξιοδοτικά δικαιώματα των προσφευγόντων, κατά το μέρος που στο κομμάτι των συνταξιοδοτικών δικαιωμάτων τους που αποκτήθηκε μετά τις 30 Απριλίου 2004 δεν εφαρμόστηκε διορθωτικός συντελεστής και ο διορθωτικός συντελεστής που εφαρμόστηκε στο κομμάτι των συνταξιοδοτικών δικαιωμάτων τους που αποκτήθηκε πριν από τις 30 Απριλίου 2004 είναι διαφορετικός εκείνου που εφαρμόζεται στις αποδοχές των υπαλλήλων που βρίσκονται εν ενεργεία στο Ηνωμένο Βασίλειο ή στη Δανία·
            
         
               —
            
            
               να καταδικάσει το Συμβούλιο της Ευρωπαϊκής Ενώσεως στα δικαστικά έξοδα.
            
         Λόγοι ακυρώσεως και κύρια επιχειρήματα
   Οι προσφεύγοντες, όλοι πρώην υπάλληλοι των Ευρωπαϊκών Κοινοτήτων οι οποίοι κατοικούν στο Ηνωμένο Βασίλειο ή στη Δανία, συνταξιοδοτήθηκαν μετά την έναρξη της ισχύος του νέου Κανονισμού Υπηρεσιακής Καταστάσεως των υπαλλήλων των Ευρωπαϊκών Κοινοτήτων (στο εξής: ΚΥΚ).
   Προς στήριξη της προσφυγής τους, προβάλλουν έλλειψη νομιμότητας του άρθρου 82 του ΚΥΚ, των άρθρων 1, παράγραφος 3, και 3, παράγραφος 5, του παραρτήματος XI του ΚΥΚ καθώς και του άρθρου 20 του παραρτήματος XIII του ΚΥΚ, όπως τέθηκαν σε ισχύ την 1η Μαΐου 2004.
   Προβάλλουν επίσης παραβίαση της αρχής της ίσης μεταχειρίσεως και της απαγορεύσεως των δυσμενών διακρίσεων, καθόσον, με την εφαρμογή των πιο πάνω διατάξεων, για τους υπαλλήλους που συνταξιοδοτούνται μετά την 1η Μαΐου 2004 δεν υπάρχει εγγύηση της ίδιας αγοραστικής δυνάμεως όποιος και να είναι ο τόπος κατοικίας τους. Ομοίως, με τον ίδιο μισθό, δεν έχουν την ίδια αγοραστική δύναμη με τους εν ενεργεία συναδέλφους τους, καθόσον στη σύνταξή τους εφαρμόζεται διορθωτικός συντελεστής που υπολογίζεται σε σχέση με τη χώρα ενώ στις αποδοχές των εν ενεργεία συναδέλφων τους εφαρμόζεται διορθωτικός συντελεστής που υπολογίζεται σε σχέση με την πρωτεύουσα.
   Οι προσφεύγοντες προβάλλουν επιπλέον προσβολή κεκτημένων δικαιωμάτων και παραβίαση της αρχής της προστασίας της δικαιολογημένης εμπιστοσύνης, καθόσον μπορούσαν να προσδοκούν ότι τα συνταξιοδοτικά τους δικαιώματα θα υπολογιστούν σύμφωνα με τους κανόνες που ίσχυαν κατά τον χρόνο ενάρξεως της υπηρεσίας τους και σχεδόν καθ' όλη τη διάρκεια της σταδιοδρομίας τους.
   Τέλος, προβάλλουν παραβίαση της αρχής της ελεύθερης κυκλοφορίας και εγκαταστάσεως των εργαζομένων, καθόσον η κατάργηση του διορθωτικού συντελεστή ο οποίος εφαρμοζόταν σε ολόκληρο το ποσό της συντάξεώς τους δεν τους εξασφαλίζει πλέον την ελευθερία καθορισμού του κέντρου των ενδιαφερόντων τους μια και υπάρχει ο κίνδυνος να τιμωρηθούν με μείωση της αγοραστικής τους δυνάμεως σε σχέση με εκείνη των συναδέλφων που κατοικούν σε τόπους όπου το κόστος ζωής είναι λιγότερο υψηλό.